Posudzovanie vplyvov na životné prostredie (EIA – Environmental Impact Assessment) je jedným z nástrojov environmentálnej politiky na uskutočňovanie trvalo udržateľného rozvoja. Posúdenie vplyvov na životné prostredie vychádza zo zákona č. 24/2006 Z. z. o posudzovaní vplyvov na životné prostredie a jeho účelom je komplexné zistenie, opísanie a vyhodnotenie predpokladaných vplyvov navrhovanej činnosti, projekt nového jadrového zdroja v lokalite Jaslovské Bohunice, na životné prostredie. Proces EIA zahŕňa porovnanie vplyvu navrhovanej činnosti so súčasným stavom životného prostredia v mieste jej vykonávania a v oblasti jej predpokladaného vplyvu. Proces EIA sa riadi zákonom č. 24/2006 Z. z. o posudzovaní vplyvov na životné prostredie v platnom znení, ktorý zabezpečuje úplnú zlučiteľnosť s právom EÚ a s medzinárodnými dohovormi, ktorými je Slovenská republika viazaná. Činnosť posudzovania sa skladá z niekoľkých krokov. Vypracovanie ZÁMERU a jeho pripomienkovanie, stanovenie ROZSAHU HODNOTENIA a časového harmonogramu ďalšieho posudzovania, vypracovanie Správy o hodnotení vplyvov navrhovanej činnosti na životné prostredie (ďalej ako SPRÁVA) a jej pripomienkovanie, verejné prerokovanie, vypracovanie odborného posudku a vydanie záverečného stanoviska. Výsledkom tejto činnosti je odborný podklad na vydanie rozhodnutia o povolení činnosti podľa osobitných predpisov.